钦定古今图书集成/历象汇编/乾象典/第016卷 > 徐三重信古馀论 > 《论阴阳》
## 钦定古今图书集成/历象汇编/乾象典/第016卷 > 徐三重信古馀论 > 《论阴阳》

一阴一阳之为道。阴阳者，气机之流行，因阖辟相生，
而神化之用显于是，故名为道。盖盈虚消息，屈伸往
来，万物以之生成，万事以之变化，象数之所设，吉凶
之所生，非道而何？

造化消息，即为阴阳，静极动极，是造化屈伸之候，不
可太过，而必返者，此天理所以贵于得中，而人事亦
最忌太过，盖理与气与数之所必穷也。

图中阴阳，即是那上一圈太极的动静。动静有常理，
这便是太极本然之妙。惟太极之理原如此，故动静
不能违之。所谓太极离不得阴阳者，盖总阴阳动静
一定而不可易之理，便是太极之所由名。若以太极
为一事，而谓不离于阴阳，如相附然，恐误寻索而反
失之也。

阳即阴之动者，阴即阳之静者。动则为阳，静则为阴阴由动极而静，是阴根阳也；阳由静极而动，是阳根
阴也。动之始终，与静之始终，常相环合，而无间断分
离，是阴阳无一息独行之时，所谓“交感互藏”者，皆此
理也。

“静而生阴，动而生阳”，由微而盛，皆以渐至，无绝然为
阴为阳时也。“动极而静，静极复动”，才消即息，间不容
发，无绝然无阴无阳时也。其间絪缊参和，交感变化，
潜易于一气之内，而不失其往来之常。此阴阳不测
之神，莫知其所以然而然者。

太极“动而生阳，静而生阴。”据阴阳则析为两仪，本动
静则总为一体。

动静是太极，阴阳则动静之名。太极之动便是阳，太
极之静便是阴。

《太极图》阳动阴静。正中一点阴阳。皆从此生。略生出
便分属阴阳。其中未分之体，有何偏倚？

濂溪《阳动阴静图》，以《易》离坎卦察之，便自可明。阳极
于外，而中之初凝者，已为群阴之本；阴极于外，而内
之微动者，已为诸阳之根。然二气之动静，即一气之
所流行，而阳所变化，阴便凝合循环之中，又各以生
长分数，而别为五行之性。要之禀于气不越乎阴阳，
定于质不越乎刚柔，此天地之所以成化，人物之所
以有生，仁义道德之所由立，修身治世之所由准也。
“动而生阳，静而生阴”，对待也。“动极而静，静极复动”，流
行也。一动一静，互为其根，流行也。分阴分阳，两仪立
焉，对待也，即流行而有对待，即对待而为流行，阴阳
之神机，太极之妙用也。

静以敛藏而言体，动以发散而言用，由静而动，动终
复于静，则静者若为主矣。然而《太极图说》乃先言阳
动，盖非动无以见静之端倪，因动而识其在静时者，
即是动之未发者也。

阴阳之所以为阴阳若何，人莫得而知，只运时赋物，
便昭然示人，所谓微之显也。《易》曰：“神也者，妙万物而
为言者也。”万物是显，妙万物者便是微。

生物只是阳气，然非阴合不能成形。阴合者，合阳气
而物成也，故曰：“干知大始，坤作成物。”

非阳不能变化，阳只是发生之气，非阴不能收合，阴
乃神气聚而为精。精气既聚，形生神发，此人物有生
之始，所谓“天地之塞吾其体”者。

薛文清公言：“阴阳无顿绝之理。至阴之中，阳已生纯
坤，初爻有阳是也。至阳之中，阴已生纯干，初爻有阴
是也。”予观星命家序“五形生旺，丙火生寅而托胎于
子，壬水生申，而托胎于午。”其说正同。盖天地间本是
一气，而动静相生，宁待既绝而后复续。晦翁《答袁机
仲书》云：“剥卦上九之阳方尽，而变为纯坤之时，坤卦”
下爻，已有阳气生于其中矣。但一日之内，一画之中，
方长得三十分之一，必积至一月，然后始满一画而
为复，方是一阳之生耳。《夬》之一阴为干为姤，义亦同
此。盖论其始生之微，固已可名于阴阳，然便以此为
阴阳之限，则其方盛者未替，而所占不啻卦内六分
之五；方生者甚微，而所占未及卦内六分之一，所以
未可截自此处而分阴阳也。此论更甚精密矣。
阴静阳动，论者每难后先，惟程子曰：“不专一则不能
直遂，不翕聚则不能发散”，非妙达造化，莫能言此。夫
以吸为呼，以核为荄，平旦之气，精于夜寐；火炮之发，
烈于包藏。凡此皆阴先阳后之义，物理昭然也。但太
极动静，鸿钧转化，绵绵不穷。要之，阴静者前动之已
极，不得不止，而后动之始基，为将来发舒者，乃由此。
试论卧起，卧虽息前日之所耗，实养后日之将用。所
耗者已屈而虚，将用者方伸而实。第就实而论，则阴
静为先，阳动为后，理益明矣。但欲执为二气之终始，
则不可耳。夫一动一静，气之阖辟，不绝不紊，是造化
之神机，即所谓道，道固不离乎气，气亦初非有二体
也。

阳方进、未能即盛。才退又已渐衰。然则全盛之时几
何。圣人所以力扶而时保也。

“阴阳理而后和”，天道人事，俱昭然可验。阴阳理则天
地之心正，阴阳和则天地之气顺，位育之事，初无两
端。

阴阳之消息，其相接处，试以月魂魄言之便可见。才
满便亏，才尽便生，间不容发。“既盈后月光方盛，人不
见其亏而少差，丝发便是初亏；亏尽后月魄正晦，人
不见其生而少差，丝发便是初生。”阴阳流行，循环相
禅，不容少有间断。其理正如是。

器物成为阴，用为阳。成主静，静者一，阴道凝也；用主
动，动者广，阳道通也。成而后有用，殆亦阴先阳后之
义与？